宋頌
作者：趙湘
朝代：宋

paragraphs: 九區混茫，皇天錫皇。
羲教農化，勛紀華彰。
繼華於禹，承禹於湯。
比於文武，逮其成康。
聖道攸傳，富壽無疆。
隋之棄仁，天命不常。
殱厥侈毒，祚歸巨唐。
唐孫復昏，蕩於四方。
民瘼其咨，逾於懷襄。
草創中間，崩析滋章。
割山裂川，國爲披猖。
氓不堪命，神恫其殃。
俾宋有圖，橫弛豎張。
日月五辰，齊其啟光。
實維太祖，肇基建邦。
有若有苗，逆命弗祥。
爰整其師，赫怒斯揚。
荆舒既貢，南海趨蹌。
庸蜀微盧，雖險無當。
惟爾曰夏，毒靡有流，民始克昌。
屢饑而饌，久渴而漿。
冰極授衣，暑煩降凉。
洎我聖君，傳葉振芳。
聖神仁明，浩浩汪汪。
吳人來王，并汾懾降。
服不以戎，鼓罔其鏜。
風雨攸暨，如禽集翔。
淳復天人，禮修夏商。
前正後直，左賢右良。
忠正並驅，回邪跼藏。
鰥恤寡矜，寇屏宄亡。
藥蒸石黎，法衡度量。
乃宅孝悌，乃謹序庠。
衣帛食肉，罔有攸傷。
關譏匪艱，什一靡龐。
雖有罟網，不罹汙潢。
雖有山林，不亂斧斨。
雖有權衡，民不以强。
雖有郛郭，民不以防。
宗廟既清，郊社甚莊。
品物爭瑞，史載交相。
未誥俗化，將時合蒼。
盈耳四海，但聞洋洋。
其雍其熙，無施無爲。
乾坤法之，治於垂衣。
蒙彼蚩蚩，不覺不知。
天下一致，夫何慮思。
清之浄之，平之泰之。
倏變於道，殊途同歸。
偉焉厥圖，本蕃益枝。
百世之後，實流其奇。
史官既良，康哉具書。
古有吉甫，爲宣王詩。
是故臣湘，作夫頌辭。
聖德形容，神明告茲。
狂斐恐慴，少頌史遺。